
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че в доклада на Комисията за Турция за 2025 г. се посочва, че средата за свободата и плурализма на медиите е ограничена; като има предвид, че възникнаха опасения във връзка със задържането и депортирането на чуждестранни журналисти;
Б.	като има предвид, че през последните години най-малко 300 чуждестранни християнски пастори, мисионери и членове на техните семейства са били депортирани от Турция и им е било отказано повторно влизане посредством прилагането на административните мерки N-82 и G-87, които ги определят като заплаха за националната сигурност, без доказателства, съдебен процес или ефективни средства за обжалване;
В.	като има предвид, че Кавех Тахери, ирански независим журналист на свободна практика, признат за бежанец от ВКБООН, беше задържан на 26 януари 2026 г. и понастоящем го грози депортиране и политическо преследване в Иран; като има предвид, че журналистката Нуджан Мала Хасан беше застреляна и ранена от турските гранични служители на 20 януари 2026 г., докато отразяваше протести; като има предвид, че други журналисти вече са били депортирани, включително кореспондентът на BBC Марк Лоуен, а други са били арестувани и заплашени с депортиране, като например френският журналист Рафаел Букандура;
Г.	като има предвид, че според сведенията християните са най-преследваната религиозна група в световен мащаб; като има предвид, че непризнаването и несправянето с тази реалност подкопава доверието в международните усилия за защита на свободата на религията или убежденията;
Д.	като има предвид, че пред ЕСПЧ има няколко висящи свързани дела, включително Wiest/Турция;
Е.	като има предвид, че превръщането на „Света София“ в джамия, разрушаването на християнски църкви и постоянният натиск върху християнските общности илюстрират един по-широк и систематичен модел на ограничения на основните свободи, включително свободата на изразяване на мнение и свободата на религията; 
1.	решително осъжда целенасоченото експулсиране на чуждестранни журналисти и християни, извършено под необоснован претекст за националната сигурност и без справедлив процес; изразява съжаление относно липсата на достъп до доказателства и съдържателен съдебен контрол;
2.	изразява своята непоколебима подкрепа за християните и потвърждава, че свободата на религията или убежденията, включително правото на практикуване, промяна или изповядване на религия индивидуално или в общност с други хора, трябва да бъде напълно защитена в съответствие с международното право в областта на правата на човека и зачитана без дискриминация или намеса от страна на държавните органи;
3.	счита, че тези целенасочени експулсирания са част от по-широка тенденция, характеризираща се с отстъпление от демокрацията, подкопаване на независимостта на съдебната власт, криминализиране на несъгласието и атаки срещу гражданското общество;
4.	призовава Турция незабавно да прекрати всички форми на съдебен и административен тормоз на чуждестранни журналисти, често под претекст за националната сигурност; изразява дълбокото си възмущение от докладваните случаи на произволни арести и задържане; призовава Турция незабавно да спре производствата за депортиране срещу Кавех Тахери и всички други чуждестранни журналисти; изисква спирането на всички съдебни производства срещу шведския журналист Йоаким Медин и всички журналисти, осъдени за това, че вършат работата си;
5.	споделя оценката на доклада за Турция за 2025 г. по отношение на рестриктивната среда за журналистите и критичните гласове;
6.	изразява своята солидарност с турските журналисти, които продължават да отразяват събитията независимо от многобройните злоупотреби; призовава Комисията да увеличи подкрепата за независимите медии;
7.	настоятелно призовава Турция незабавно да прекрати използването на административните кодове за сигурност N-82 и G-87, да предостави индивидуални мотивирани решения, подлежащи на независим съдебен контрол, и да позволи на произволно експулсираните лица да се върнат;
8.	призовава ЗП/ВП и Комисията систематично да повдигат тези опасения в политическия диалог с Турция и да обмислят целенасочени мерки, ако тези злоупотреби продължат;
9.	възлага на своя председател да предаде настоящата резолюция на Съвета, на Комисията, на ЗП/ВП, на държавите членки, както и на правителството и парламента на Турция.

